Након четири године, Копа Америка 2015. одржана је у Чилеу. Колумбија је из другог шешира извучена у групи са Бразилом, Перуом и Венецуелом. У првом мечу поражени су од Венецуеле 1:0, док су идентичним резултатом у другом мечу савладали Бразил, голом Муриља. У посљедњем мечу групе, ремизирали су 0:0 с Перуом и групу су завршили на трећем мјесту. У поретку трећепласираних екипа из три групе, Колумбија је заузела друго мјесто и изборила пласман у четвртфинале, гдје је поражена од Аргентине 5:4 након пенала; у регуларном дијелу било је 0:0. Штопер Колумбије, Хејсон Муриљо проглашен је за најбољег младог фудбалера турнира; такође је изабран у идеалну поставу турнира. На мечу другог кола против Бразила, Нејмар је лоптом погодио Пабла Армера, након чега је покушао главом да удари Муриља. Нападач Колумбије, Карлос Бака гурнуо је Нејмара због чега су обојица добила црвени картон; Бака је суспендован два меча, а Нејмар четири.